
                                      RAPORT  COMUN
asupra  propunerii legislative pentru modificarea alin.(1) din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997
În conformitate cu  prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice, au fost sesizate spre dezbatere în fond, cu propunerea legislativă pentru modificarea alin.(1) din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, transmisă cu adresa nr. Pl-x 744 din 29 noiembrie 2010, înregistrată la Comisia juridică sub nr. 31/1125 din 2 decembrie 2010 respectiv la  Comisia pentru agricultură sub nr.24/796 din 2 decembrie 2010.
Potrivit prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din data de 24 noiembrie 2010.
Consiliul Legislativ a avizat favorabil propunerea legislativă, conform avizului nr. 734 din 14 iunie  2010.
Propunerea legislativă supusă dezbaterii are ca obiect de reglementare modificarea alin.(1) al art.24 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale legii nr.169/1997, cu modificările şi completările ulterioare.
Prin proiect se propune ca, reconstituirea dreptului de proprietate asupra terenurilor forestiere pentru diferenţa dintre suprafaţa primită prin aplicarea legilor fondului funciar şi cea avută în proprietate, persoanelor fizice sau juridice, după caz, moştenitorilor acestora, să se facă pe vechile amplasamente, avându-se în vedere structura de proprietate forestieră existentă în momentul deposedării abuzive de către regimul comunist.
Ministerul Agriculturii şi Dezvoltării Rurale, prin punctul de vedere transmis cu adresa nr.201.114 din 14 martie 2013, nu susţine iniţiativa legislativă întrucât, proprietatea garantată este ocrotită în mod egal de lege, indiferent de titular. Cetăţenii străini şi apatrizii pot dobândi dreptul de proprietate privată asupra terenurilor numai în condiţiile rezultate din aderarea României la Uniunea Europeană şi din alte tratate internaţionale la care România este parte, pe bază de reciprocitate, în condiţiile prevăzute prin legea organică, precum şi prin moştenire legală.

Comisiile au dezbătut propunerea legislativă pentru modificarea alin.(1) din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997  în şedinţe separate, Comisia juridică în data de 8 octombrie  2013 iar Comisia pentru agricultură în data de 4 februarie 2014.
La dezbaterile Comisiei juridice au fost prezenţi 22 deputaţi din totalul de          26 membri ai Comisiei iar la lucrările Comisiei pentru agricultură au fost prezenţi         36 deputaţi din totalul de 37 membri ai Comisiei. 

În urma dezbaterilor, membrii Comisiilor au hotărât, în unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea alin.(1) din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, întrucât prevederile propunerii legislative nu sunt armonizate cu prevederile art.44 alin.(2) din Constituţia României.
Totodată, există legislaţie în domeniu, astfel că trecerea terenurilor din domeniul public în domeniul privat al statului se face conform prevederilor Legii nr.213/1998 privind proprietatea publică şi regimul juridic al acesteia.
În raport cu obiectul şi conţinutul reglementării, propunerea legislativă face parte din categoria legilor organice.
                  PREŞEDINTE,                                         PREŞEDINTE,
             Liviu Bogdan CIUCĂ                                  Nini SĂPUNARU      

     Costel ŞOPTICĂ

